**Bevezetés**

*"Ha valaki egyszer felül a lóra, és ha szereti a lovat, bele szerelmesedik és nem valószínű, hogy utána el fogja hagyni a lovaglást.”
                                                                                    Mészáros Zsolt*

Magyarország neve évszázadok óta összefonódik a lóval és a lovas kultúrával, ma is lovas nemzetnek valljuk magunkat, ezért kiemelkedő szerepe van hazánkban a lovas turizmusnak: a lovaglás, a lovas élet egyszerre kaland, sport, kikapcsolódás, a természet meghódítása és a gondoskodás gyakorlása.

Hazánkban szabadon és korlátok nélkül lovagolhat és hódolhat lovas szenvedélyének a lovas, hiszen sokszínű, kiváló adottságú és fekvésű tájaink vannak, melyek a külföldi lovagolni vágyókat is vonzzák. Így felejthetetlen emléket, kikapcsolódást és szórakozást nyújt a hazai lovasturizmus mind a hozzánk látogató külföldieknek, mind hazai vendégeinknek.

Azért választottam ezt a témát, mert a lovaglás már régóta fontos szerepet tölt be az életemben. Gyerekkorom óta rabja vagyok ennek a sportnak/hobbynak, de komolyabban körülbelül 5-6 éve foglalkozom vele. Az évek alatt több létesítményt is kipróbáltam már, így volt szerencsém tapasztalatot szerezni. Jelenleg egy olyan magánszemélynél lovaglom, aki hobbyként lovas oktatással foglalkozik.

Úgy gondolom, hogy a lovasterápia, mint fejlesztő módszer a sérült gyerekek életében fontos szerepet játszhat, valamint számos olyan jótékony hatással rendelkezik, melyet minden ember számára csak ajánlani tudok, ezért fontosnak tartom, hogy hazánkban egyre ismertebbé és keresettebbé váljon ez az új lovas turisztikai szolgáltatás. Idegenforgalmi szakmenedzser hallgatóként azért tartom fontosnak ezt a témát, mert a lovasturizmus különleges helyet foglal el hazánk idegenforgalmi kínálatában, hiszen figyelembe véve az ország természeti és kulturális adottságait, hagyományait, a megfelelő szakértelem segítségével Magyarország jelentős lovas turisztikai desztinációvá fejlődhet, mivel jelenleg hazánkban a lovasterápia és a lovasturizmus nem jut olyan szerephez, mint más országokban.

Dolgozatomban arra keresem a választ, hogy a lovasturizmus és a lovasterápia milyen szerepet tölt be Magyarországon.

**Problémafelvetés**

Dolgozatomban ismertetem a lovak evolúcióját és a különböző lófajtákat (munkalovak, sportlovak). Bemutatom a ló és az ember kapcsolatának történetét, valamint a lovak háziasítását. Munkám során ismertetem a lovasturimus feladatait (lovasoktatás, lovastúrák, vadászlovaglás), az alapvető tevékenységi köreit (kiegészítő tevékenységek: lovas kulturális programok, bemutatók), és a különböző lovas rendezvényeket.

Bemutatom a Pszichológiai és Pedagógiai Intézet Közhasznú Alapítvány létrejöttét, működését, feladatait, tevékenységi köreit, személyi feltételeit, lóállományát, jövőbeli terveit.

A lovardát személyes felkeresésem során interjú segítségével szeretném megismerni és ismertetni.

A lovas létesítmények hazai minősítési rendszerének bemutatásával és a hazai helyzet vizsgálatával is foglalkozom majd dolgozatom során.

Kutatásaimat statisztikákkal, kérdőívvel, fotókkal fogom alátámasztani.

Szakdolgozatom végén összegzem a lovasturizmus hazai helyzetét és javaslatot teszek annak fellendítésére szerepének növelésére. A Pszichológiai és Pedagógiai Intézet Közhasznú Alapítvány szerepének és szolgáltatásainak bővítésére, ill. a terápiás szerepének és megismertetésének módszereire.

**Önálló kutatás**

Kutatásom célja:

Meg szeretném vizsgálni, hogy az emberek milyen ismerettel rendelkeznek a lovaglással szemben.

Mennyire ismert hazánkban a lovas terápia?

Milyen kiegészítő szolgáltatással lehetne bővíteni egy lovas létesítményt, hogy az még inkább felkeltse az emberek érdeklődését?

Milyen eszközzel lehet keresettebbé tenni a lovaglást, mint szolgáltatást?

**Vizsgált Hipotézis**

Véleményem szerint az emberek ismerete a lovaglásról hiányos és olykor téves.

Úgy gondolom, hogy a lovaglásra, mint szolgáltatásra illetve szabadidős tevékenységre nincs elég hangsúly fektetve, valamint kevés az emberek figyelmét és érdeklődését felkeltő reklám vagy felhívás lovas programokra, bemutatókra, melyek akár egész napos családi programok is lehetnek és az idelátogató turisták számára is érdekes programlehetőséget nyújtanak.

**Kutatási módszerem**

Kutatásomhoz a kérdőíves módszert választottam, mert úgy gondoltam így jutok a legátfogóbban és leggyorsabban információhoz. Természetesen az anonim kérdőívek mellett döntöttem, mert tudtam, hogy őszintébbek lesznek a válaszok. A döntésemet be is bizonyította a válaszadási arány, hiszen kivétel nélkül mindenki kitöltötte a kérdőívet. Fontos, hogy a kutatás végére képet kapok az emberek véleményéről és így rálátásom lesz az igazi tényekre, esetleg problémákra. Az eredményeket kérdésekre lebontva vizsgáltam, az erre adott válaszokból táblázatokat készítettem, amelyek nyilvánvalóan megmutatják a válaszokat. Néhány összesített adatból grafikon is készült. A kérdőívet nyitott kérdésekből állítottam össze. Összesen 18 kérdésből áll a kérdőív.

1. **A lovak evolúciója**

A lovak evolúciójának felderítése körülbelül 60 millió évet vett igénybe és ez a folyamat, mind Európában mind pedig Amerikában végbe ment.

Elsődlegesen három fő jelet kell figyelembe venni az ősi és a ma ismert háziló kialakulása során: a testnagyság növekedését, az ujjak számának csökkenését – az ujjhegyen járás megjelenését, valamint a fogazat átalakulását – a lombevésről a fűevésre való áttérést.

A legősibb ló még róka nagyságú, fogazatában és ötujjú lábában ragadozókra emlékeztető, ám ujjai végén apró patácskákat viselő állat volt. Az idő során számos faj fejlődött ki főként az amerikai kontinensen. A miocén korban már teljesen áttértek a fűevésre, innentől a fogak csak alig fejlődtek és a marmagasság már elérte az egy métert is. A következő lépésben megjelent az első egyujjas ló. Az arci bemélyedések, és az erősen hajlott felső zápfogak eltűnésével aztán megjelentek a mai lovak, akik az *Equus* névre hallgatnak. Ezek aztán négy alnemre bomlottak: *Equus* (valódi lovak), *Asinus* (szamarak), *Hemionus* (fél szamarak),

*Hippotigris* (zebrák).

A jégkorszak után egy vadlófaj maradt csak életben (Equus ferus Boddaert). Ez három alfajra osztható: a tarpánra, a Przevalski-lóra (más nevén taki), és a nyugat-európai vadlóra. Ezek közül a taki még létezik. Ezt a fajt 1879-ben nevezték el, egy orosz expedíció vezetőjéről przevalszki vadlónak. Elterjedt volt akkoriban Ázsiában, valamint Európa számos vidékén, az 1950-es

évekre azonban szinte teljesen eltűnt, legfeljebb Mongóliában lehetne fellelni még néhány példányt. Az állatfaj azonban nem halt ki, ugyanis Hamburgban a Hagenbeck állatkertben már a századforduló után elkezdték tenyészteni és számos más állatkertbe is eljutottak. Alkatilag egy zömök pónira hasonlítanak (120-140 cm marmagasság), testük sárgásbarna színű, néha vöröses. Jellegzetességük a háton végigfutó sötét csík (hátszíj).

Bár a ló 5000 éve az ember tenyésztési befolyása alatt áll, viselkedését és létfeltételeivel szemben támasztott igényeit illetően nem változott lényegesen. Viselkedését alapvetően az határozza meg, hogy a ló eredeti életformáját tekintve (mint a legtöbb növényevő) zsákmányállat, menekülő állat és ez meghatározta a faj evolúciós fejlődését, anatómiailag és pszichológiailag is e szerint alakult, szelektálódott az állomány. Mivel a lovaknak meg kellett védeniük magukat a ragadozóktól, csoportokba szerveződtek, és ezeken belül különböző szociális magatartásformák alakultak ki. A szervezett működést lineáris rangsor biztosította, minden egyed a maga pozíciójának megfelelően viselkedett.

1. **A lovaglás története**

*"A ló: nemesség önteltség nélkül, barátság irigység nélkül, szépség hiúság nélkül, készséges segéd, de soha nem rabszolga."*

*Ronald Duncan*

**2.1. A ló és az ember kapcsolata:** több évezredes kapcsolat jóban-rosszban, dicsőségben-vereségben, békében-háborúban, mulatságban-munkában.

A lovak szinte a civilizáció kezdete óta hűséges segítőtársai az embernek. Az élet minden területén hasznos segítséget jelentettek, elsősorban a közlekedésben és a harcászatban. A fejlődés azonban háttérbe szorította szerepüket, és új feladatok elé állította őket.
Mára a sportban és a szabadidő eltöltésében van nagy jelentőségük, de egyre inkább előtérbe kerülnek a gyógyászat és a rehabilitáció területén is.

Az első régészeti leletek, melyek a ló háziasítására utalnak, a mai Ukrajna területéről származnak Kr. e. Kb. 4000-ből. a ló külalakjáról, ember által történő hasznosításáról kevés nyom maradt fenn. A lovagló ember legkorábbi ábrázolását barlangrajzokon láthatjuk. A ló és lovas motívuma később megjelenik a festett edényeken, agyagtáblákon és szobrokon is.

Az első emberek még húsáért, bőréért vadásztak a lóra, ugyanolyan vadászható állatnak tekintették, mint minden más ehető húsú vadat. A még élve fogságba esett állatokat megpróbálhatta az ősember valahol a barlang körül elhelyezni, így maradt tartaléka és nem kellett ismét vadásznia. A vemhes kanca esetében az ott született csikót is a jövőbeli tartaléknak tekinthette, ezáltal a csikó az emberhez hozzászokva nőtt fel. Rájöhettek arra, hogy ez a csikó, ha felnő és megerősödik, akkor az ember saját terhét a ló hátára rakja, vagy önmaga is felülhetne rá. Feltevések szerint az ember előbb, mint teherhordó, igavonó állatot használta, csak később ült fel rá. Harci szekerek húzására már Kr. e. 2000-ben használtak lovakat. A hátaslóként való használat első bizonyítékai i. e. 1200-ból származnak.

Később, mikor a lótartás, a lovaglás mindennapivá vált, nem tudták elképzelni, hogy az isteneik lovak nélkül boldogulhatnának. Az első lovakat ábrázoló barlangrajzok is vallási céllal készülhettek. Sok országban a hősöket lovukkal együtt temették el, azt hitték, hogy a túlvilágon is szükségük lesz rájuk.

Az ember rájött arra, hogy a lóval, mennyivel gyorsabb és könnyebb a közlekedés. Rájött arra is, hogy mennyi mindenre tudja lovát használni.

Segítségére volt a ló a háborúban (ekkor a ló még csak harci eszköz volt az ember számára),

a ló volt az egyetlen közlekedési eszköz, amellyel egész népek útra kelhettek, vagy épp más népeket elpusztítsanak.

**A kezdetek:**

* Lótartással legelőször az eurázsiai sztyeppéken élő nomád népek foglalkoztak.
* A gyors lovascsapatok váratlanul rajtaüthettek a letelepedett, földművelő népeken, az üldözők elől is gyorsan elmenekülhettek.
* A leghíresebb lovas nép a mongol volt.
* A ló katonai jelentőségét a nagy hódító, Nagy Sándor is felismerte.

**Változások:**

* A nyereg és a kengyel elterjedésével a lovas szabadabban használhatta kezeit, könnyebb lett a fegyverek használata.
* Legfőbb fegyver az íj és a hajítódárda volt. Ezek elleni védekezésül terjedtek el a nehéz páncélok.
* A nehéz páncélzat miatt került sor a nyergek átalakítására, és a harci lovak jellege is változott.
* Elsősorban a nagytestű, robosztus, fegyelmezett lovakat tenyésztették, melyek elbírták a lovas és a páncélzat súlyát.
* A nyerget elől és hátul magas kápával látták el, hogy a lovas biztosabban ellenálljon a lándzsadöféseknek. A lovaglás művészetének ekkor még nem jutott szerep. A nehézsúly akadályozta a lovat a szabad mozgásban. Ezért gyorsaságról sem lehetett még szó.
* 16. és 17. században megnőtt a lovaglótudás jelentősége. Elkezdték a gyors, könnyen irányítható, mozgékony lovak tenyésztését.
* Az apacsok és a komancsok honosították meg Észak-Amerikában a lótartást. Felhagytak a földműveléssel és áttértek a lóról történő vadászatra.
* A géppuskák elterjedésével megszűnt a lovasság katonai jelentősége.

**Napjainkban:**

* Leginkább sport és hobbi célból tartanak lovat.
* Nagy erejű igáslovakra a mezőgazdaság gépesítése miatt egyre kevésbé van szükség. A szállításban korábban megbecsült kocsi húzó lovakra sincs ma már szükség.
* Az iparosodással kiszorult a ló az ember mindennapi munkájából, de a lovakat kedvelők tábora ismét növekszik.

**2.2. A ló- és a lovassportok**

**Lósport:** lósportokban az eredmény legnagyobb részt a ló képességei döntik el, a hajtó vagy a zsoké szerepe másodlagos. Lósport a galopp és ügető versenyek minden formája.

**Lovassport:** a lovassportban a ló és a lovas közös munkájából, évekig tartó közös felkészülésükből születik meg az eredmény. Ide tartozik a díjugratás, díjlovaglás, military, fogathajtás, távlovaglás, lovas torna, stb.

**Lovasjátékok:** Békeidőkben a lovas népek ügyességét és erőnlétét lovasjátékokkal tartották fent. Eredeti formájában csak kevés lovasjáték maradt fent. Egyik fennmaradt lovasjáték a *bikaviadal*.

A legrégebbi lovasjátékok közé tartozik a *lovaspóló*. A kosárlabdához hasonlító lovasjáték az argentinok nemzeti játéka, az *el pato.* Itt egy bőrfogantyúval ellátott labdát kell az ellenfél kapujába juttatni. A legveszélyesebb lovasjáték a *vadló vagy bika meglovaglása*. A lovasnak minél tovább, de legalább 8 mp-ig kell nyeregben maradnia.

1. **A magyarországi lovasturizmus**

A hazai lovasturizmus pár éve kezd (újra) igazán népszerűvé válni. Egyre többen fedezik fel a lovasiskolákat és lovastanyákat, hogy több-kevesebb időt töltsenek a szabadban lóháton, vagy nézzenek meg egy színvonalas lovasbemutatót.

A lovastelepek szolgáltatásainak bővülésével egyre több vendéget nyer magának a lovasturizmus.

A lovas hagyományainkhoz a csikóshagyományokon túl hozzátartozik a lótenyésztés is, az olyan régi múltra visszatekintő világhírű lótenyésztő központok, mint: Mezőhegyes, Szilvásvárad, Bábolna vagy a Hortobágy.

**3.1. Magyarország természeti adottságai**

A Kárpát-medence a változatos terep- és domborzati adottságaival, valamint mérsékelt éghajlatával ideális helyszínt nyújt a lovagolni vágyóknak.

A külföldi lovasok számára kedvező adottság lehet még az is, hogy nagyobb távolságokat tehetnek meg anélkül, hogy bármilyen akadályba ütköznének.

Azonban hátránynak számíthat, hogy Magyarországon kevés turistajelzéssel ellátott lovastúra-útvonalakkal találkozhatunk, míg ez a környező országokban már elterjedt, mint pl. Ausztriában vagy Svájcban.

**3.2. Történelmi áttekintés**

* Magyarországon a lovasturizmus a magyar puszta felfedezésével egy időben, az 1930-as években kezdett kialakulni. Ekkortájt alakult ki az idegenforgalom Bugacon.
* Dr. Bodócs Csaba ötlete alapján dolgozták ki az első tudatos programot 1932-ben, és a következő év májusában megrendezték az első szakmai bemutatót.
* 1933-ban közel tízezren látogattak Bugacra.
* 1934-ben került sor az első igazi lovastúrára, amelyen hatvan holland vendég vett részt a Magyar Gazdák Országos Lovasegyesülete szervezésében.
* A második világháború kitörése véget vetett az idegenforgalom és a lovasturizmus fejlődésének. A lovakra a mezőgazdaságban volt szükség, így lovasturizmusra gondolni sem lehetett.
* 1960-as évektől szabályozták ki lehet lovastúra vezető.
* 1960-as ’70-es években újra fejlődésnek indult a lovasturizmus.
* 1962-ben az IBUSZ külföldi lovasoknak túrát szervezett Tihanyban, a Mátra-Bükk térségében, illetve Gyöngyös és Szilvásvárad között.
* 1963-ban megrendezték az első Nagyvázsonyi Lovasjátékokat.
* Lovasiskola nyílt: Siófokon, Zamárdi- Felsőn
* Hortobágy is bekapcsolódott az idegenforgalomba és egyre több lovasiskola lépett be az utazási irodák és a falusi turizmus hálózatába.
* 1970-es években az IBUSZ egyre több lovastúrát szervezett, évente akár negyvenet is. Ekkora megjelent a konkurencia is.
* A Pegazus Tours nem csak szervezéssel foglalkozott, hanem saját lovastelepeket hozott létre Bugacon, Ágasegyházán, Lajosmizsén, Sarlós pusztán és Dömsödön. Ezzel megteremtette az ország első lovastúra-hálózatát.
1. **A lovas turizmus jelenlegi helyzete**

**Főbb régiók:** Balaton, Budapest- és Közép-Dunavidék, Dél-Alföld

A lovas szolgáltatók ezen területek, valamint a lótenyésztési központok köré csoportosulnak. A lovas szolgáltatók egész évben vagy szezonálisan üzemelnek.

A Nyugat-Dunántúli, Balatoni, Közép-Dunántúli régiókban lévő lovardák többsége főleg a nyugati (több pénzzel rendelkező) vendégekre épít, ami az árakban is megmutatkozik, mivel itt 1 óra lovaglás sokkal több pénzbe kerül, mint más régiókban ahol elsősorban magyar vendégkörrel rendelkeznek a lovardák.

* 1. **Hazai minősítési rendszer**

Az árszínvonalat nem csak a területi elhelyezkedés és a vendégkör összetétele határozza meg, hanem a szolgáltatások minősége, a lovarda minősítése is jelentősen befolyásolhatja azt.

**A minősítésnél öt fő szempontot vesznek figyelembe:**

**1. Környezeti szempontok:** természeti adottságok, parkosítás, a környezet rendje, az épületek stílusossága, állapota, rendje, a lovas szolgáltatásra használt terület alkalmassága, rendje, higiénés feltételek biztosítása.

**2. A lovak tartásával, alkalmasságával kapcsolatos szempontok:** tartástechnológiai körülmények, a lovak kiképzettségi foka, kezelhetősége, kapcsolatteremtési készsége, a szolgáltatásnak megfelelő alkalmasság, kondicionális állapot, egészségügyi állapot.

**3. A lovas szolgáltatásokkal kapcsolatos szempontok:** a lovas szolgáltatások köre (oktatás, tereplovaglás, fogatozás, bemutató, speciális szolgáltatás) színvonala, a szerszámok állapota, száma, tisztasága, biztonsága, kényelme, a hely marketingje (kiadvány, információs médiák használata stb.), a szolgáltatások ár/érték aránya.

**4. Személyi tényezők:** a lovas szakember (vezető) alkalmassága, a szolgáltatást végző személyzet alkalmassága, nyelvtudása, baleset-megelőzés, védelem, biztonság.

**5. Egyéb programok és lehetőségek:** helyben lévő lehetőségek, telepen kívüli lehetőségek, garantált állandó rendezvények, programok, étkezés és szállás lehetősége (helyben vagy közelben).

* 1. **Lovasturisztikai szolgáltatások**

**Lovasoktatás:** történhet futószáron, osztályban és terepen.

Az oktatás **futószáron** kezdődik, ahol még az edző vezeti a lovat a futószár segítségével, itt a lovas elsajátítja az alapokat. Időtartama általában 20-30 perc. Kevésbé gazdaságos módja az oktatásnak a lovarda szemszögéből, hiszen egy ember jut egy oktatóra.

Az **osztálylovaglásban** a lovas már maga irányítja a lovat és több lovassal együtt gyakorolnak karámon belül. Osztálylovaglást lehet tartani fedeles lovardában és a kinti lovaspályán. Ha az időjárás megengedi, jobb karámban tartani az órát, mert a lovak is szívesebben, élénkebben mennek kint, több inger éri őket, így a lovasok is több tapasztalatot szerezhetnek.

Időtartama általában 50-60 perc. Gazdaságos lehet, hiszen egy oktató akár 4-8 emberrel is foglalkozhat egyszerre.

**Tereplovaglás** során a lovas nyílt terepen lovagol, amihez már magas fokú tudás és sok gyakorlat szükséges, hogy ne történjen baleset. Általában 1-2 órás időtartamú, kevésbé tapasztalt lovasok sétaterepen, míg a haladók vágtaterepen vehetnek részt. A megbízható lovaglótudással rendelkező vendégeknek nagyszerű kikapcsolódás a természetben.

Kisgyerekes családok kedvence a **pónilovaglás**. Ennek célja a gyermekek megismertetése a lovakkal. Általában 10 perces időtartamú program.

**Lovastúrák** lehetnek félnaposak, egész naposak, hetes-és többhetes időtartamúak. Különféle túratípusokat különböztethetünk meg. Vannak csillagtúrák, körtúrák és vonaltúrák. A lovastúrák előnye, hogy egész évben megszervezhetők, de többnapos túrák általában a nyári szabadságok időszakában jellemzőek.

**Fogattúrák** hasonlóan élvezetesek lehetnek, mint a lovastúrák, de ezen a programon viszont azok is részt vehetnek, akik kedvelik a természetet és a lovakat, de nem tudnak lovagolni.

**Vadászlovaglás:** tapasztalt lovasoknak ajánlott, időtartama általában három nap. Vadászlovaglás szervezhető falkával vagy a nélkül. Ma már nálunk és a legtöbb országban, ahol vadászlovaglást rendeznek, az állatvédelmi törvények értelmében a „vadászat” nem élő vadra történik.

Mint különleges programok, gyakorlott lovasoknak a **lovas solymászat** és a **lovas agarászat** megemlíthetők. Ezeknek a forgatókönyve a vadászlovagláséhoz hasonló, de nem olyan elterjedt és ismert programokról van szó.

**Kocsikázás, sétakocsizás** valamint télen a szánkózás a tereplovagláshoz hasonlóan lehet egy-két órás. Kellemes program azoknak is, akik nem tudnak lovagolni.

**Lovastáborokat** a nyári szünidőben, az őszi, téli és tavaszi iskolai szünetekben szerveznek. Jó időtöltés a résztvevő lovasoknak, és igen jövedelmező a szervező lovasiskoláknak.

**Lovasbemutatók** keretében a legkülönfélébb produkciókkal találkozhatunk országszerte. Igazán magyar „specialitás” a csikósbemutató a világhírű klasszikus puszta-ötössel, amikor három ló vágtat elől, kettő hátul és e kettőn állva irányítja a csikós a lovakat. Ma már puszta-tízessel, sőt puszta-tizenkettessel is találkozhatunk a bemutatókon. A bemutatók másik résztvevői a hagyományőrzők, akik korhű jelmezekben adnak elő honfoglalás-kori jeleneteket, középkori lovagi torna-jeleneteket

A **méneslátogatások** a magyar lófajták bemutatását célozzák, bemutatva a látogatóknak az istállókat, a ménest, a ménesgazdasággal kapcsolatos múzeumot – ha van, de mindenképpen élményt kínál a látogatóknak.

* 1. **Lovasturisztikai szervezetek**

**Magyar Lovas Turisztikai Szövetség (MLTSZ)**

**Magyar Lótenyésztő és Lovas Szervezetek Szövetsége (MLLSZ)**

Ez a szövetség a magyarországi teljes lovas vertikumot átfogó szakmai szervezet, mely a lótenyésztés, a lóversenyzés, a lovas turisztika területén vállal kiemelkedő szerepet.

**A Magyar Lovasterápia Szövetség (MLTSZ)**

A Magyar Lovasterápia Szövetség l997-ben alakult. Célja a lovas terápiával, mint komplex egészségügyi és pedagógiai célú prevencióval, habilitációval és rehabilitációval foglalkozó intézmények és személyek országos szintű összefogása, érdekeinek védelme.

1. **A Pszichológiai és Pedagógiai Intézet Közhasznú Alapítvány**

**megalakulása:** Az Alapítvány ötlete 2004 év során merült fel először Fejér megye gyakorló szakemberei között, mivel nyilvánvalóvá vált, hogy a térség pszichológiai és pedagógiai/gyógypedagógiai feladatainak ellátására a kizárólag állami fenntartású intézmények nem képesek.

**működése, feladatai:** A lovarda jelenleg Inotán található, de áprilisban átköltözik Várpalotára így lehetősége nyílik egy fedett rész kiépítésére, melyet pályázaton nyert és ezzel megszűnnek a szezonális problémák.

Mivel az alapítvány nem kap állami támogatást, ezért saját költségből tartja fenn magát pályázatok segítségével.

Általában 8-10 éves kortól tartanak foglalkozásokat, ekkor már képesek a gyerekek önállóan ülni a lovon és koncentrálni arra, amit az edző mond.

Jelenleg 5 lóval és 2 csikóval rendelkeznek, de a költözés után még 3-4 lóval szeretnék bővíteni az állományt. A lovak általában magán személytől származnak, akik így kívánnak segíteni az alapítványnak, cserébe ők eltartják és gondozzák a lovakat.

Az alapítvány életében kiemelt jelentőséggel bír a hátrányos helyzetű csoportok ellátása.

A lovarda szerepel a turisztikai program nyilvántartásában és ezen kívül gyakran vesz részt a város rendezvényein. (Szüreti felvonulás, Várpalotai Napok, Civil Napi rendezvénysorozat.)

**tevékenységi körei:** terápiás lovagoltatás, lovas oktatás, felkészítés versenyekre.

**foglalkozások:** futószárazás, osztálylovaglás, tereplovaglás, terápiás lovaglás.

Az oktatás **futószáron** kezdődik, ahol még az edző vezeti a lovat a futószár segítségével és a lovas elsajátítja az alapokat.

Az **osztálylovaglásban** a lovas már maga irányítja a lovat és több lovassal együtt gyakorolnak karámon belül.

**Tereplovaglás** során a lovas nyílt terepen lovagol, amihez már magas fokú tudás és sok gyakorlat szükséges, hogy ne történjen baleset.

A **terápiás lovaglás** másfélóráig tart és a gyerekek negyedóránként váltják egymást. A terápiás lovaglás csak gyógypedagógus, ill. gyógy lovasterapeuta felügyelete mellett történhet, ezért az alapítvány is alkalmaz egy gyógypedagógust, aki vezeti a terápiás foglalkoztatásokat.

A lovarda rendelkezik az ehhez szükséges felszereléssel, mint pl. patrac, voltizsheveder, fejlesztő eszközök.

Ezen kívül 1 edző és 1 lovász is segíti az alapítvány működését.

**Célok, jövőbeli tervek:**

1. Minél több ember számára legyen elérhető a lovaglás megfizethető áron.
2. Rehabilitációs foglalkoztatás megvalósítása.
3. A térség iskoláiban 4. osztálytól a tornaóra keretein belül szerepeljen a lovaglás.
4. Szponzorok szerzése.
5. Jó lovasok képzése.
6. Sportklub létrehozása.

**6. A kutatás eredménye és elemzése**

**A kérdőív alapján a kutatásom eredményei és ebből a következtetéseim a következők:**

**1.Lovagoltál már?**

Ebből a diagramból kiderül, hogy a megkérdezettek 71% már legalább egyszer kipróbálta a lovaglást, míg 29%-a még nem ült lovon.

**1. sz. diagram**

*(Forrás: saját szerkesztés)*

**2. Ha igen, akkor milyen gyakran?**

A diagram megmutatja, hogy a válaszadók 57%-a már 1 vagy néhány alkalommal kipróbálta a lovaglást, 23% folyamatosan űzi ezt a sportot a maradék 20%, pedig az egyéb kategóriába tartozik. Ez az eredmény azt mutatja, hogy az emberek többsége érdeklődik a lovaglás iránt, sőt már ki is próbálta azt.

**2. sz. diagram**

*(Forrás: saját szerkesztés)*

**3. Ha még nem lovagoltál kipróbálnád-e, ha lenne rá lehetőséged?**

A válaszadók 100%-a azt válaszolta, hogy igen, tehát az adódó lehetőséget mindenki megragadná. Ebből az eredményből azt a következtetést vonom le, hogy az emberekben meg van az érdeklődés a lovaglás iránt, azonban vagy nem találják a lehetőségeket, vagy nem is keresik.

**4. Szerinted mennyibe kerül átlagosan 1 óra lovaglás?**

A diagram alapján a legnagyobb arányban 51% az emberek úgy gondolják, hogy 1 óra lovaglás átlagosan 3000 Ft-ba kerül, 28% szerint 2000 Ft, míg 20% úgy gondolta 3500 Ft, a maradék 1% pedig az egyéb kategóriába tartozik.

**3. sz. diagram**

*(Forrás: saját szerkesztés)*

**5. Szerinted melyik életkorban kedvelt sportág a lovaglás?**

A válaszok alapján az emberek úgy gondolják, hogy 6-12 év között a legkedveltebb a lovaglás, második helyen áll a 0-6 év és ezt követi a 15-25 év, valamint a 25-40 év. Az eredmény szerint a gyerekek körében a legelterjedtebb ez a sportág.

**4. sz. diagram**

*(Forrás: saját szerkesztés)*

**6. Szerinted miért hasznos a lovaglás?**

40% úgy gondolta, hogy a lóval való kapcsolat, 25% szerint a speciális gyógymód, 15% szerint a testmozgás és 10% pedig a természettel való kapcsolat miatt tartja hasznosnak a lovaglást.

**5. sz. diagram**

*(Forrás: saját szerkesztés)*

**7. Mi az alapvető elvárásod egy lovas létesítménnyel szemben?**

Úgy gondolom, hogy a válaszok arra engednek következtetni, hogy az emberek számára fontos és a szolgáltatás velejárójaként kezelik a minőségi, jól képzett és igényesen tartott lovakat és a megfelelő tudással rendelkező oktatót, hiszen valószínűleg ilyen közegben éreznék magukat biztonságban.

A válaszok alapján a sorrend a következő:

**1. sz. táblázat**

|  |  |
| --- | --- |
| 1. | jól tartott, képzett lovak |
| 2. | jó oktató |
| 3. | szép, tiszta lovarda és környezet |
| 4. | könnyű megközelíthetőség |
| 5. | kiegészítő szolgáltatások |

*(Forrás: saját szerkesztés)*

**8. Ismersz lovas honlapokat?**

Ez a kérdés megmutatja, hogy az emberek többsége nem ismer lovas honlapokat, ami számomra azt jelenti, hogy nem tanúsítanak akkora érdeklődést e témán belül, hogy ilyen jellegű honlapokat, portálokat keressenek.

**2. sz. táblázat**

|  |  |
| --- | --- |
| Igen | Nem |
| 14% | 86% |

*(Forrás: saját szerkesztés)*

**9. Félsz a lovaglástól?**

Az eredmények alapján az emberek többsége nem fél a lovaglástól, ám az igennel válaszolók aránya sem kicsi, ami azt mutatja, hogy az emberek még mindig téves megítéléssel vannak a lovakkal szemben.

**6. sz. diagram**

*(Forrás: saját szerkesztés)*

**10. Ha igen, azért félek, mert:**

A diagram megmutatja, hogy a legtöbben attól félnek, hogy a ló ledobja őket.

**7. sz. diagram**

*(Forrás: saját szerkesztés)*

**11. Mi az, ami jó vendégcsalogató lehet egy lovas létesítményben?**

A legtöbben a vadasparkot jelölték meg első helyen, ami szerintem arra utal, hogy az emberek fontosnak tartják az állatokkal és a természettel való kapcsolatot, és mivel a második helyet a wellness kapta úgy gondolom, hogy a kényelem és a pihenés is fontos szerepet kaphat egy ilyen létesítménynél. A válaszok alapján a sorrend a következő:

**3. sz. táblázat**

|  |  |
| --- | --- |
| 1. | vadaspark |
| 2. | kiegészítő szolgáltatások pl.: wellness |
| 3. | étterem |
| 4. | szállás |

*(Forrás: saját szerkesztés)*

**12. Külföldi lehetőségekkel összehasonlítva mi a véleményed a hazai lovasturizmusról?**

A válaszok alapján az emberek 49%-a úgy gondolta, hogy a külföldi lovas turizmus és a hazai lovas turizmus színvonala ugyanolyan, szintén 49% azt gondolta, hogy kevésbé színvonalas és csupán 2% gondolta úgy, hogy színvonalasabb. Úgy vélem, hogy az emberek megítélése helyes, hiszen a hazai helyzet kevésbé színvonalas, bár Magyarországnak minden adottsága meg van ahhoz, hogy ez az arány egyenlő legyen, vagy akár jobb, csupán a kellő eszközökkel fel kell lendíteni a hazai lovas turizmust.

**8. sz. diagram**

*(Forrás: saját szerkesztés)*

**13. Hallottál már a lovas terápiáról?**

A válaszadók 86%-a halott már a lovas terápiáról, ami szerintem egy jó arány, annak ellenére, hogy hazánkban nem olyan elterjedt ez a gyógymód, mint külföldön.

**4. sz. táblázat**

|  |  |
| --- | --- |
| Igen | Nem |
| 86% | 14% |

*(Forrás: saját szerkesztés)*

**14. Tudod e, hogy miért és kinél alkalmazzák a lovas terápiát?**

A válaszokból kiderül, hogy 64% tudta, hogy miért és kinél alkalmazzák a lovas terápiát, míg 36% nem.

**5. sz. táblázat**

|  |  |
| --- | --- |
| Igen | Nem |
| 64% | 36% |

*(Forrás: saját szerkesztés)*

**15. Ismersz olyan helyet, települést ahol foglalkoznak lovas terápiával?**

Többségében nemleges választ kaptam, azaz az emberek nincsenek tisztában azzal, hogy hazánkban illetve lakóhelyükhöz közel hol található olyan település ahol lovas terápiával foglalkoznak. Tehát ez a kérdés ismét megmutatta az emberek ismeretének hiányosságát ezzel a témával kapcsolatban.

**16. Hány éves vagy?**

15-55 év közötti embereket kértem meg, hogy töltsék ki a kérdőívemet, mert úgy gondoltam annál nagyobb rálátást kaphatok az adott témán belül az emberek véleményéről, hiszen minden korosztály számára más a fontos és máshogy ítélik meg ezt a sportágat.

**9. sz. diagram**

*(Forrás: saját szerkesztés)*

**17. Milyen nemű vagy?**

A válaszadók egyenlő arányban oszlanak meg, azaz 50%-50%.

**18. Lakóhelyed?**

Ezt az információt azért tartottam fontosnak megkérdezni, mert úgy gondolom, hogy azok aki vidéken laknak illetve olyan helyen ahol lehetőség van állattartásra talán nagyobb ismerettel rendelkeznek a lovaglással szemben.

**6. sz. táblázat**

|  |  |
| --- | --- |
| Falu, Község | 14% |
| Város | 72% |
| Megyeszékhely | 14% |

*(Forrás: saját szerkesztés)*

1. **Összegzés**

**7.1. Következtetések**

A Pszichológiai és Pedagógiai Intézet Közhasznú Alapítvánnyal készített interjú során megszerzett információk alapján és a kérdőívben kapott válaszokat összevetve a következő megállapításokra jutottam:

Dolgozatomban végig arra kerestem a választ, hogy hazánkban milyen szerepe van a lovasturizmusnak és a lovas terápiának, így most mindent összevetve megállapíthatom, hogy egyik sem jut kellő szerephez. Véleményem szerint ez a megállapítás több tényezőből tevődik össze, ezek a következők:

* Az emberek ismerete a lovasturizmussal és a lovasterápiával szemben hiányos és téves.

Sok ember azt gondolja, hogy a lovaglás olyan szabadidős tevékenység, mely csak a gyerekek körében elterjedt és kedvelt. Már pedig ez a sportág minden korosztály számára lehetőséget nyújt az aktív kikapcsolódásra, a természettel való kapcsolatra és emellett kiváló testmozgás is.

Egy másik téves megítélés eredménye az is, hogy sok ember fél a lótól, ezen belül is attól, hogy a ló megharap, megrúg vagy esetlegesen ledob. Nem állíthatom, hogy ilyen elő sem fordulhat, azonban sok éves tapasztalatom által biztosan mondom, hogy a ló, mint más állat is, ha nem adnak okot rá nem bánt és mind emellett a legfontosabb, hogy egy jó lovardában jól képzett lovak vannak, akik szelídek és türelmesek, tehát csekély az esélye annak, hogy bármilyen baleset történhet.

* Kevés ember számára elérhető illetve megfizethető a lovaglás. Sok magán lovarda, illetve alapítvány nem kap állami támogatást, így saját erőből tartják fenn magukat, valamint pályázatok segítségével, de ahhoz, hogy a lovarda nyereséges legyen, magasabb óradíj ellenében tudják fogadni a lovagolni vágyókat.
* Úgy gondolom, hogy a lovaglásra, mint szolgáltatásra illetve szabadidős tevékenységre nincs elég hangsúly fektetve, valamint kevés az emberek figyelmét és érdeklődését felkeltő reklám vagy felhívás lovas programokra, bemutatókra, melyek akár egész napos családi programok is lehetnek és az idelátogató turisták számára is érdekes programlehetőséget nyújtanak.
* A hazai lovasturizmus kevésbé színvonalas, mint a külföldi. Véleményem szerint ez azért van, mert Magyarországon nem ismerik fel a lovasturizmus és a lovasterápia fontosságát, tehát az emberek körében nem annyira keresett szolgáltatás a lovaglás, illetve a lovasterápia.
* Nincs elég meghirdetett lovas program, ahol az emberek jobban megismerkedhetnek a lovaglással és a terápia jótékony hatásaival.
* Fontos problémának tartom még, hogy nincsenek kiépített és táblával jelzett lovas túra útvonalak, így a lovasok kénytelenek sokszor az országúton való átkelésre, ami veszélyes.
* Kevés a jól képzett lovas oktató.

**7.2. Javaslatok**

Következtetéseim megállapítása után ezúton szeretnék javaslatokat tenni, hogy miként lehetne a fent leírtakon segíteni:

* Még több olyan programok szervezése, melyeken az egész család megismerkedhet a lovaglással és magával a lóval, valamint a lovasterápia jótékony hatásaival, ami nem csak sérült emberek számára ajánlott, hanem azok számára is, akik egészségesek.

Egy ilyen program alkalmával átfogó információt kaphatnának az emberek arról milyen lehetőségeket nyújt a lovaglás nem csak a gyerekeknek, hanem a felnőtteknek is.

* Az utazási irodák több olyan csomagot is összeállíthatnának, amiben egy hétvége során számtalan lovas program mellett, a kiegészítő szolgáltatások is fontos szerephez jutnának, mint pl.: a wellness.
* A lovas létesítmények fellendülését segíthetné egyéb kiegészítő szolgáltatás is, mint pl.: vadaspark, étterem, wellness.
* Fontosnak tartom azt a célt, amit a Pszichológiai és Pedagógiai Intézet Közhasznú Alapítvány tűzött ki maga elé, miszerint a térség iskoláiban 4. osztálytól a tornaóra keretein belül szerepeljen a lovaglás. Úgy gondolom, hogy ez nagymértékben megváltoztatná a hazai helyzetet, hiszen így a gyerekek már egész fiatalon megismerkedhetnének a lovaglással és a lovasterápiával, minél több térségben lenne megvalósítható az ilyen típusú kezdeményezés, annál több gyermek és így talán egy újabb generáció számára lenne kedveltebb és természetes szabadidős tevékenység a lovaglás.
* Fontos lenne még a kellő reklám és hirdetés használata.
* Nyílt napok szervezése a lovardákban, melynek keretein belül az oda látogató vendégek megismerhetik a lovardát, a lovakat és díjmentesen ki is próbálhatnák a lovaglást, így kedvet kaphatnának a későbbi folytatáshoz is és persze ez egyfajta reklám is lenne az adott lovardának.

**8. Felhasznált irodalom**

Győrffy V. A. 2001. A lovasturizmus kézikönyve. Mezőgazda kiadó.

Hansághy P. 2000. Marketing a lovasturizmusban. Mezőgazda kiadó.

**Egyéb források:**

Lovasturizmus.lap.hu

[www.lovasterapia.hu](http://www.lovasterapia.hu) (MLTSZ honlapja)

[www.lovasok.hu](http://www.lovasok.hu)

[www.hippoterápia.hu](http://www.hippoterápia.hu)

**Melléklet**

***1. sz. melléklet***

**Kérdőív**

**Kedves Válaszadó!**

 Idegenforgalmi szakmenedzser szakos hallgató vagyok.

A szakdolgozatom elkészítéséhez kérném a segítséged! A válaszadás önkéntes és névtelen, csak a szakdolgozatomban fogom felhasználni az adatokat! Az alábbiakban a **lovas turizmussal** kapcsolatosan fogok feltenni Neked kérdéseket.

Segítségedet előre is köszönöm!

**1.Lovagoltál már?**

1. Igen
2. Nem

**2.Ha igen, akkor milyen gyakran?**

1. 1 vagy néhány alkalommal
2. folyamatosan
3. egyéb:

**3.Ha még nem lovagoltál kipróbálnád-e, ha lenne rá lehetőséged?**

1. Igen
2. Nem

**4.Szerinted mennyibe kerül átlagosan 1 óra lovaglás?**

 a) 2000 Ft

 b) 3000 Ft

 c) 3500 Ft

 d) egyéb:

**5.Szerinted melyik életkorban kedvelt sportág a lovaglás?**

1. 0-6 év
2. 6-12 év
3. 15-25 év
4. 25-40 év
5. 40 év felett

**6.Szerinted miért hasznos a lovaglás?**

1. kapcsolat a természettel
2. kapcsolat a lóval
3. testmozgás
4. speciális gyógymód

**7.Mi az alapvető elvárásod egy lovas létesítménnyel szemben?**

**(Állítsd sorrendbe 1-5-ig!)**

* jó oktató
* szép, tiszta lovarda és környezet
* könnyű megközelíthetőség
* jól tartott, képzett lovak
* kiegészítő szolgáltatások: pl. vendéglő

**8.Ismersz lovas honlapokat?**

1. Igen:
2. Nem

**9.Félsz a lovaglástól?**

1. Igen
2. Nem

**10.Ha igen, azért, mert:**

1. esetleges baleset történhet
2. megharap a ló
3. megrúg a ló
4. ledob a ló
5. irányíthatatlanná válik a ló

**11.Mi az ami jó vendégcsalogató lehet egy lovas létesítményben?**

1. étterem
2. vadaspark
3. szállás lehetőség
4. egyéb szolgáltatások: pl. wellness, fittnes

**12.Külföldi lehetőségekkel összehasonlítva mi a véleményed a hazai lovas turizmusról?**

1. színvonalasabb
2. ugyanolyan
3. kevésbé színvonalas

**13.Hallottál már a lovas terápiáról?**

1. Igen
2. Nem

**14.Tudod e hogy miért és kinél alkalmazzák?**

1. Igen:
2. Nem

**15.Ismersz olyan helyet, települést ahol foglalkoznak lovas terápiával?**

1. Igen:
2. Nem

**16. Hány éves vagy?**

**17. Nemed?**

1. Férfi
2. Nő

**18.Lakóhelyed?**

1. Falu, Község
2. Város
3. Megyeszékhely

  **Przevalski-ló (taki)** **Várpalotai vadász nap - felvonulás**

 



  **Lovasterápia Játék**

**Pszichológiai és Pedagógiai Int. Közh. Alap.**

****